Ilm läheb alanud nädalal päev-päevalt soojemaks ning kõige kõrgem ehk kuni 26-kraadine õhusoe ootab tõotab tulla reedel.

Juba kolmapäeval liigub üle Eesti kõrgrõhuhari. Öö on selgem ja suurema sajuta. Päeval jõuab Norra merele uus madalrõhkkond, laienedes servaga üle Skandinaavia. Sajuala üle mere ei jõua, küll aga areneb kohapeal pilverünki, millest kohati hoogvihma tuleb. Õhutemperatuur on öösel 7..12, rannikul kuni 17, päeval 17..21°C.

Neljapäeval liigub madalrõhulohk ühes vihmasajuga Venemaalt Soome poole ja meie ilm on enamasti sajuta. Kuid kahe rõhuala vastasseisu tõttu on edela- ja lõunatuul tugev. Õhutemperatuur on öösel 10..14, rannikul kuni 17, päeval 20..24°C.

Reedel madalrõhkkonna surve jätkub lääne poolt. Öö ja ennelõuna on veel olulise sajuta. Keskpäevaks jõuavad vihmapilved saartele ja laienevad õhtupoolikul mandrile. Õhutemperatuur on öösel 11..15, rannikul kuni 18, päeval 22..26°C.

Laupäeval liigub madalrõhulohk ühes vihmahoogudega üle Eesti. Pärastlõunal sajupilved kaugenevad ja tõusva õhurõhu foonil muutub taevas selgemaks. Tuul pöördub edelasse ja läände, on öö hakul veel tugev, seejärel jääb veidi rahulikumaks. Õhutemperatuur on öösel 13..18, päeval 18..21°C.